บจ.โอดบัญชีใหม่กดกำไร
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

กระเทือนปันผล ‘EASTW’ครวญ ต้นทุนเพิ่มสูง8%
โพสต์ทูเดย์ — บจ.โอด ปรับมาตรฐานบัญชีใหม่ เริ่มกระทบกำไรเงินปันผลแล้ว EASTW เผยต้นทุนเพิ่ม 8% สมาคม บจ. ชี้ไม่กระทบฐานะบริษัทมีผลแค่ทางบัญชี
นายนำศักดิ์ วรรณวิสูตร ผู้อำนวยการฝ่ายการเงินและบัญชี บริษัทจัดการและพัฒนาทรัพยากรน้ำภาคตะวันออก (EASTW) เปิดเผยว่า บริษัทเริ่มปรับระบบบัญชีให้เป็นมาตรฐาน IFRS ทำให้กำไรสุทธิลดลงประมาณ 70 ล้านบาทในปีนี้ เพราะต้นทุนจากค่าเสื่อมราคาเพิ่มขึ้น 8.78.8% 
“จากนี้ไปต้องใช้วิธีคิดค่าเสื่อมราคาแบบตัดเส้นตรงที่มีความละเอียดมากขึ้น โดยคิดตามอายุงานของเส้นท่อส่งน้ำแต่ละเส้น จากเดิมที่ทยอยหักแบบ 510 ปี โดยไตรมาสแรกหักไปแล้ว 23 ล้านบาท ปัจจุบันบริษัทมีต้นทุนค่าเสื่อมราคาถึง 36% พอๆ กับต้นทุนหลักอย่างค่าไฟที่ 31%”
อย่างไรก็ตาม บริษัทได้ปรับตัวและศึกษาต่อเนื่องเพื่อเตรียมเปลี่ยนมาตรฐานบัญชีให้ทันกับที่จะเริ่มบังคับใช้ในปีหน้า 
สำหรับผลกระทบเรื่องการจัดสำรองเงินที่จ่ายให้กับพนักงานที่จะเกษียณ (Employee Benefit) จากเดิมไม่ต้องตั้งสำรองเงินส่วนที่พนักงานเกษียณในแต่ละปี ซึ่งจะกระทบกับบริษัทที่เปิดมานานและมีพนักงานจำนวนมาก แต่ EASTW เพิ่งเปิดมาเพียง 18 ปี และมีพนักงานไม่มาก
นายประพันธ์ อัศวอารี กรรมการผู้อำนวยการใหญ่ EASTW กล่าวว่า เชื่อว่ามี บจ.หลายแห่งได้รับผลกระทบจากมาตรฐานบัญชีเหมือนบริษัท ซึ่งตอนนี้มีบริษัท 34 แห่งเริ่มปรับเปลี่ยนบัญชีแล้ว แต่เชื่อว่ากลุ่มสถาบันการเงินจะได้รับผลกระทบมากที่สุด
“ผมมองว่า IFRS เป็นเรื่องดีที่จะทำให้ระบบการรายงานตัวเลขเป็นมาตรฐานสากล ซึ่ง บจ.ต่างๆ ก็ต้องทยอยศึกษาและปรับตัวไป”
น.ส.ประภารัตน์ ตังควัฒนา ผู้อำนวยการอาวุโส ฝ่ายการเงิน บริษัท ไมเนอร์ อินเตอร์เนชั่นแนล (MINT) กล่าวว่า บริษัทได้รับผลกระทบจากการปรับฐานบัญชีบ้างเล็กน้อย เพราะไม่มีการสร้างโรงแรมใหม่ และหันไปรับงานบริหารโรงแรมมากขึ้น จึงไม่มีความเสี่ยงจากต้นทุนด้านอื่นเพิ่ม 
ทั้งนี้ บริษัทจะกระทบเรื่อง Employee Benefit และการให้ใบสำคัญแสดงสิทธิแก่พนักงาน (อีสป) ซึ่งเดิมไม่ต้องลงบัญชีเป็นค่าใช้จ่ายของบริษัท โดยเริ่มทยอยปรับปรุงการลงบัญชีมาต่อเนื่อง 
น.ส.เพ็ญศรี สุธีรศานต์ ผู้อำนวยการสมาคมบริษัทจดทะเบียนไทย กล่าวว่า มาตรฐาน IFRS จะมีผลกระทบกับงบกระแสเงินสดในการรายงานตัวเลขกำไรสุทธิที่น้อยลงและส่งผลต่อเนื่องถึงการจ่ายเงินปันผลเพราะต้องอ้างอิงกับตัวเลขกำไร 
อย่างไรก็ตาม IFRS ไม่ส่งผลกระทบกับฐานะความแข็งแกร่งทางการเงินของบริษัท เนื่องจากเป็นเพียงตัวเลขทางบัญชี และบริษัทไม่ได้จ่ายเงินจริงออกไป 
ทั้งนี้ IFRS ในบางฉบับสำหรับธนาคารพาณิชย์จะมีผลกระทบเป็นลูกโซ่กับผลประกอบการของ บจ.ที่เป็นลูกค้าของธนาคารได้ เช่น ฉบับที่เกี่ยวเนื่องกับการรับรู้และวัดมูลค่าเครื่องมือทางการเงิน เพราะจะกระทบกับมูลค่าของธนาคารที่ออกตราสารให้กับบริษัทหรือลูกค้าที่ทำธุรกรรมกับธนาคาร